શેરબજારમાં એકંદરે ઉથલપાથલની સ્થિતિ માટે વૈશ્વિક પરિબળોની સાથે સાથે ક્રૂડ ઓઇલની કિંમતો અને ડોલર સામે રૃપિયાના અવમુલ્યનને પણ કારણરુપ ગણવામાં આવે છે. વ્યક્તિગત શેરોની વાત કરવામાં આવે તો આરઆઈએલના શેરમાં ઇન્ટ્રા ડેના કારોબાર વેળા સાત ટકાથી વધુનો ઘટાડો નોંધાઈ ગયો હતો. સપ્ટેમ્બર ૨૦૧૮માં પુરા થયેલા ત્રિમાસિક ગાળા માટે રિલાયન્સના પરિણામો મિશ્ર રહેતા તેની અસર જોવા મળી હતી. રિટેલ અને ડિજિટલ સર્વિસ (ટેલિકોમ જીઓ)ના પરિણામ મજબૂત રહ્યા હતા પરંતુ તેના કોર સેક્ટર ગણાતા રિફાઈનિંગ બિઝનેસમાં તીવ્ર મંદી રહેતા આની માઠી અસર જોવા મળી હતી અને શેરમાં ચાર ટકાનો ઘટાડો નોંધાયો હતો. યશ બેંકના શેરમાં પણ ઇન્ટ્રા ડે દરમિયાન ચાર ટકાથી વધુનો ઘટાડો રહ્યો હતો. રિઝર્વ બેંક ઓફ ઇન્ડિયાએ એમડી અને સીઈઓ રાણા કપૂરની અવધિને લંબાવવા માટે આરબીઆઈને કરવામાં આવેલી વિનંતીને ફગાવી દેવામાં આવ્યા બાદ યશ બેંકના શેરમાં મોટો કડાકો બોલી ગયો હતો. બેંકના શેરમાં છ ટકાનો ઘટાડો અંતે જોવા મળ્યો હતો. નોન બેંકિંગ ફાઈનાન્સિયલ કંપનીઓના શેરમાં સૌથી વધુ ઘટાડો જોવા મળ્યો હતો જેમાં હાઉસિંગ ફાઈનાન્સ કંપનીઓ અને પસંદગીની ખાનગી બેંકોનો સમાવેશ થાય છે.